Louise Frevert (DF), 2006-04-27:
Det har været et langt og sejt træk at nå frem til dette lovforslag, som i sin helhed er en god løsning, når tilskuddet til distribution af dagblade skal ændres på en hensigtsmæssig måde.
Der blev i 2004 igangsat et udvalgsarbejde om omlægning af tilskuddet til befordring af dagblade, set i lyset af at den gældende ordnings rammevilkår var under forandring.
Man har skønnet, at de nuværende bladtilskudsordninger ikke længere er up to date, for at sige det på en lidt moderne måde, og at de på sigt heller ikke tilgodeser bladtilskudsordningen.
Post Danmark har i mange år været enedistributør, men efterhånden som årene er gået, er der kommet flere distributører til, og man forventer, at der senere vil ske en fuldstændig liberalisering på distributionsområdet.
Derfor vil det være bedst at omlægge tilskudsordningerne.
Udvalget skønnede, at for at være helt sikker på, at omlægningen sættes i værk på en forsvarlig måde, skal ordningerne opdeles i tre hovedgrupper.
Den første ordning er en hovedordning, hvorefter tilskudsberettigede dagblade modtager tilskud efter objektivt målbare kriterier.
Der gives 278 mio. kr. til hovedordningen.
Den anden ordning er supplementsordningen, som modtager 15 mio. kr. årligt.
Efter denne ordning kan dagblade, hvis distributionsomkostninger også på sigt må formodes at udgøre en forholdsvis stor andel af de samlede omkostninger, modtage tilskud.
Den tredje ordning er en midlertidig overgangsordning.
Dagblade, der rammes særlig hårdt af omlægningen, kan modtage tilskud på en sådan måde, at de får mulighed for at tilpasse sig de ændrede rammevilkår.
Denne sidste ordning modtager 30 mio. kr.
I alt gives der 323 mio. kr. til ordningerne, og det er det samme beløb som det statslige tilskud i 2004 under den daværende bladtilskudsordning med støtte via Post Danmark.
Det er fantastisk, at en abonnent, uanset hvor den pågældende bor i Danmark, vil kunne modtage sit dagblad.
Den nye ordning indebærer også, at der er sikkerhed for, at flerheden og mangfoldigheden af dagblade samt udbredelsen af dem fremmes, så den demokratiske debat nyder fremme i Danmark, også efter vedtagelsen af en ny tilskudsordning til distribution af dagblade.
Det er også vældig sympatisk, at der lægges vægt på, at tilskuddet fremover gives til den enkelte udgiver, så udgiveren selv kan vælge, hvilken distributør han ønsker.
I Dansk Folkeparti er vi også glade for, at det understreges, at støtteordningen omfatter tilskud til egentlige dagblade, da de i særdeleshed er med til at udvikle en demokratisk debat ved at skabe en folkeoplysende effekt.
I rapporten beskriver udvalget også, hvilke karakteristika der gør, at et dagblad fremstår som tilskudsberettigede publikationer.
Det skal udkomme fem på hinanden følgende hverdage om ugen, helligdage undtaget, og publikationen skal henvende sig til en bred kreds af læsere og altså ikke været rettet mod specielle erhvervsfaggrupper eller medlemmer af politiske partier.
Her skal man notere sig, at udvalgets anbefalinger er afgivet i enighed, og at det var et bredt sammensat udvalg.
Desuden finder vi det betryggende, at det foreslås, at et uafhængigt, sagkyndigt fordelingsudvalg skal træffe afgørelse om, hvorvidt et dagblad er berettiget til støtte efter de tre tilskudsordninger.
Udvalget skal have de faglige forudsætninger for at kunne vurdere, om den enkelte publikation opfylder de opstillede kriterier.
Alt i alt ser vi positivt på dette lovforslag, også fordi Post Danmark nu kommer til at fungere på almindelige markedsmæssige præmisser, og vi støtter forslaget fuldt ud.